Document ID: 32010R0305

РЕГЛАМЕНТ (ЕС) № 305/2010 НА КОМИСИЯТА
от 14 април 2010 година
за замяна на приложения I и II към Регламент (ЕО) № 673/2005 на Съвета за установяване на допълнителни мита върху вноса на някои продукти с произход от Съединените американски щати
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 673/2005 на Съвета от 25 април 2005 г. за установяване на допълнителни мита върху вноса на някои продукти с произход от Съединените американски щати (1), и по-специално член 3 от него,
като има предвид, че:
(1)
В резултат на неуспеха на Съединените американски щати да приведат Закона за компенсиране на трайния дъмпинг и субсидии (ЗКТДС) в съответствие със задълженията си по споразуменията в рамките на СТО, Регламент (ЕО) № 673/2005 налага 15 % допълнително адвалорно мито върху вноса на някои продукти с произход от Съединените американски щати, считано от 1 май 2005 г. Съобразно разрешението на СТО за суспендиране на прилагането на тарифните отстъпки за Съединените щати, Комисията следва да приспособява ежегодно нивото на суспендиране към нивото на анулиране или увреждане, причинено от ЗКТДС на Европейския съюз по това време.
(2)
Плащанията по ЗКТДС за последната година, за която има данни, са свързани с разпределянето на антидъмпинговите и изравнителните мита, събрани по време на 2009 фискална година (1 октомври 2008 г.-30 септември 2009 г.). Въз основа на данните, публикувани от Митническа и гранична защита на Съединените щати, нивото на анулиране или увреждане, причинено на Европейския съюз, се изчислява на 95,83 милиона USD.
(3)
Тъй като нивото на анулирането или увреждането и следователно на суспендирането се увеличи, първите 19 продукта от списъка в приложение II към Регламент (ЕО) № 673/2005 следва да се добавят към списъка в приложение I към Регламент (ЕО) № 673/2005.
(4)
Ефектът от 15-процентното допълнително адвалорно мито върху вноса от Съединените щати на продуктите от измененото приложение I представлява, за период от една година, стойност на търговия, непревишаваща 95,83 милиона USD.
(5)
Член 6, параграфи 1 и 2 от Регламент (ЕО) № 673/2005 съдържат специфични освобождавания от допълнителното мито върху вноса. Тъй като приложимостта на тези освобождавания зависи от изпълнението на определени условия преди влизането в сила или към датата на прилагане на Регламент (ЕО) № 673/2005, освобождаванията не могат на практика да се приложат за вноса на 19-те продукта, добавени с настоящия регламент към списъка в приложение I. Следователно следва да се приемат специфични разпоредби, за да станат тези освобождавания действащи за вноса на горепосочените продукти.
(6)
За да се избегне заобикаляне на допълнителното мито, настоящият регламент следва да влезе в сила в деня на публикуването му.
(7)
Мерките, предвидени в настоящия регламент, са в съответствие със становището на Комитета по прилагане на ответни мерки в търговията,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 673/2005 се заменя с приложение I към настоящия регламент.
Член 2
Приложение II към Регламент (ЕО) № 673/2005 се заменя с приложение II към настоящия регламент.
Член 3
1. Продукти, за които преди датата на влизане в сила на настоящия регламент е бил издаден лиценз за внос с освобождаване или с редуциране на митото, не се облагат с допълнителното мито, при условие че са класифицирани под някой от следните кодове по КН (2): 9406 00 38, 6101 30 10, 6102 30 10, 6201 12 10, 6201 13 10, 6102 30 90, 6201 92 00, 6101 30 90, 6202 93 00, 6202 11 00, 6201 13 90, 6201 93 00, 6201 12 90, 6204 42 00, 6104 43 00, 6204 49 10, 6204 44 00, 6204 43 00, 6203 42 31.
2. Продукти, за които може да се докаже, че вече са на път към Европейския съюз или че са на временно складиране в свободна зона или свободен склад, или пък че са под режим с отложено плащане по смисъла на член 84, параграф 1, буква а) от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (3) към датата, от която се прилага настоящият регламент, и чието местоназначение не може да бъде променено, не се облагат с допълнително мито, при условие че са класифицирани под някой от следните кодове по КН (4): 9406 00 38, 6101 30 10, 6102 30 10, 6201 12 10, 6201 13 10, 6102 30 90, 6201 92 00, 6101 30 90, 6202 93 00, 6202 11 00, 6201 13 90, 6201 93 00, 6201 12 90, 6204 42 00, 6104 43 00; 6204 49 10, 6204 44 00, 6204 43 00, 6203 42 31.
Член 4
Настоящият регламент влиза в сила от датата на публикуването му в Официален вестник на Европейския съюз.
Той се прилага от 1 май 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 14 април 2010 година.

Labels: 3
15
18